Document ID: 32014L0043

DIREKTIVA KOMISIJE 2014/43/EU
z dne 18. marca 2014
o spremembi prilog I, II in III k Direktivi 2000/25/ES Evropskega parlamenta in Sveta o ukrepih, ki jih je treba sprejeti proti emisijam plinastih in trdnih onesnaževal iz motorjev, namenjenih za pogon kmetijskih ali gozdarskih traktorjev
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Evropskega parlamenta in Sveta 2000/25/ES z dne 22. maja 2000 o ukrepih, ki jih je treba sprejeti proti emisijam plinastih in trdnih onesnaževal iz motorjev, namenjenih za pogon kmetijskih ali gozdarskih traktorjev, in spremembi Direktive Sveta 74/150/EGS (1) ter zlasti člena 7 Direktive,
ob upoštevanju naslednjega:
(1)
Direktiva 2000/25/ES določa mejne vrednosti plinastih in trdih onesnaževal za različne stopnje ter preskusni postopek za motorje z notranjim zgorevanjem za pogon kmetijskih in gozdarskih traktorjev s sklicevanjem na določbe Direktive 97/68/ES Evropskega parlamenta in Sveta z dne 16. decembra 1997 o približevanju zakonodaje držav članic o ukrepih proti plinastim in trdnim onesnaževalom iz motorjev z notranjim zgorevanjem, namenjenih za vgradnjo v necestno mobilno mehanizacijo (2).
(2)
Tehnični napredek zahteva hitro prilagajanje tehničnih zahtev, navedenih v prilogah k Direktivi 97/68/EC, zato je bila zadevna direktiva že večkrat spremenjena. Direktivo 2000/25/ES je treba torej uskladiti s spremembami določb Direktive 97/68/ES.
(3)
Priloga XII k Direktivi 97/68/ES je bila spremenjena z Direktivo Komisije 2012/46/EU (3) zaradi uvedbe novih nadomestnih homologacij v skladu s tehničnim napredkom na ravni UNECE, s čimer naj bi se zagotovila mednarodna usklajenost v zvezi z alternativnimi postopki homologacije. Zato bi bilo treba določbe glede nadomestnih homologacij vključiti v Direktivo 2000/25/ES. Poleg tega je treba posodobiti sklicevanja na pravilnika št. 49 in št. 96 Ekonomske komisije Združenih narodov za Evropo (UNECE) ter tako zagotoviti usklajenost s spremembami Direktive 97/68/ES glede priznavanja nadomestnih homologacij motorjev, namenjenih za pogon kmetijskih ali gozdarskih traktorjev.
(4)
Zato bi bilo treba ustrezno spremeniti priloge I, II in III k Direktivi 2000/25/ES.
(5)
Ukrepi, predvideni v tej direktivi, so v skladu z mnenjem odbora iz člena 20 Direktive 2003/37/ES -
SPREJELA NASLEDNJO DIREKTIVO:
Člen 1
Priloge I, II in III k Direktivi 2000/25/ES se spremenijo v skladu s Prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 2015. Komisiji takoj sporočijo ustrezno besedilo navedenih predpisov.
Ko države članice sprejmejo navedene določbe, se v njih sklicujejo na to direktivo ali sklic nanjo navedejo ob uradni objavi. Način sklicevanja določijo države članice.
2. Države članice sporočijo Komisiji besedila glavnih določb nacionalne zakonodaje, ki jih sprejmejo na področju, ki ga zajema ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 18. marca 2014

Labels: 7
8
3
6